Gyurta Dániel 2014 augusztusában azt mondta, hogy ott tart az olimpiai felkészülésben, ahol tartania kell, és a 2012-es londoni olimpiai bajnoki cím nem tette jóllakottá, „csupán azt bizonyította, hogy érdemes keményen dolgozni, mert előbb-utóbb beérik a gyümölcse, és […] aki egyszer már megtapasztalta, milyen olimpiai bajnoknak lenni, az nem szívesen ad alább az igényeiből.” Verrasztó Evelyn háromszoros olimpikon úszó utolsó nagy lehetőségének nevezte a Rio de Janeiró-i olimpiát, míg a szintén háromszoros olimpiai részt vevő Mutina Ágnes azt mondta, reméli, lesz addig energiája a folytatáshoz.